Skød tværs over sundet: Ramte både toiletbygning og bil, der var parkeret tæt på kongeskibet. Forruden på bilen blev smadret under beskydningen

Ved du noget? Mail 1224@eb.dk eller SMS til 1224 (almindelig takst)

Tre granvoksne mænd, som i week-enden hyggede sig med gentagne gange at affyre en appelsin-kanon over Als Sund, risikerer nu at blive straffet.

For de flyvende og potentielt farlige appelsiner var tæt på at ramme Kongeskibet, som ligger ved kaj i Sønderborg.

Kongeskibet gik dog fri. Men mændene ramte både en toiletbygning på kajen og en bil.

- Bilen fik smadret forruden, oplyser Knud Kirsten, der er leder af lokalpolitiet i Sønderborg.

Også en mand på kajen blev ramt på benet - men han kom ikke til skade.

Arkivfoto: Lars Krabbe

Ifølge politiet havde mændene ikke til hensigt at ramme det royale skib.

Skød over sundet

- De hyggede sig bare med at skyde de flere hundrede meter over sundet. Men det naturligvis både ulovligt og farligt, siger Knud Kirsten til Ekstra Bladet.

Pulsen steg noget hos de lokale sheriffer, da meldingen om dumpe brag og skud i nærheden af kongeskibet, løb ind.

- Vi rykkede naturligvis hurtigt ud i sådan en situation. Vi har anholdt tre mænd på henholdsvis 47,49 og 51 år. De sigtes for overtrædelse af våbenloven, hærværk mod bilen og toiletbygningen og for i grov kådhed at have forvoldt fare for andres liv og helbred. Det sidste er jo en ganske alvorlig sigtelse, siger Knud Kirsten.

Flere skud

Mændene blev anholdt i Sundgade. De var tilsyneladende ikke berusede. Episoden fandt sted klokken 20.15 lørdag aften.

- Vi mener, at der er affyret mindst tre skud. Der kan også være røget nogle appelsiner direkte ned i vandet, siger politichefen.